text: Sønderjyde druknet i Mexico
  23 januar 2018 kl. 15.59
  En 47-årig mand er omkommet ved en drukneulykke i Mexico. Manden var på ferie sammen med fem venner, da ulykken skete, skriver Ekstra Bladet.
  Ekstra Bladet fortæller, at Udenrigsministeriet har bekræftet overfor avisen, at en dansker er omkommet ved en drukneulykke i Mexico.
  Den 47-årige var på ferie i Zihuatanejo i Mexico. Ifølge avisen blev han fanget af en stor bølge og trukket med ud i havet.
  Manden fik førstehjælp på stranden, men døde efter godt en time på det lokale hospital.
  Ifølge avisens oplysninger boede den 47-årige mand i Bredebro og arbejdede til daglig på en fabrik i Tønder.
  
  
  